# Práca s programom Umbrello

Táto kapitola predstavuje úvod do užívateľského rozhrania a poskytuje všetky znalosti potrebné pre prácu s programom. Ako je to možné predpokladať, všetky (takmer všetky) funkcie programu Umbrello sú dostupné cez menu a panel nástrojov. V programe Umbrello sa veľmi často používajú kontextové menu dostupné stlačením pravého tlačidla myši. Takmer na všetky prvky na pracovnej ploche Umbrello alebo v stromovom pohľade môžete kliknúť pravým tlačidlom pre aplikáciu príslušných funkcií pre príslušný prvok. Pre niektorých užívateľov je tento spôsob práce spočiatku značne zarážajúci, lebo sú zvyknutí na prístup k funkciám cez menu a panely nástrojov. Ak si však zvyknete na kliknutie pravým tlačidlom, môžete značne zvýšiť pracovné tempo.

## Užívateľské rozhranie

Hlavné okno programu je rozdelené na tri oblasti, ktoré pomáhajú udržať si prehľad v systéme, rýchlo zobraziť rôzne diagramy a tiež pre prácu na modeli.

Tieto oblasti sú:

- Stromový pohľad

- Pracovná plocha

- Okno dokumentácie

Užívateľské rozhranie Umbrello Užívateľské rozhranie Umbrello

Užívateľské rozhranie Umbrello

### Stromový pohľad

Stromový pohľad sa na nachádza v ľavom hornom rohu okna a obsahuje všetky diagramy, triedy, aktérov a prípady použitia, z ktorých model pozostáva. Pomocou stromového pohľadu je možné rýchlo získať prehľad o prvkoch tvoriacich systém. Okrem toho môžeme pomocou stromového pohľadu veľmi rýchlo prepínať medzi jednotlivými diagramami a vkladať prvky do diagramov.

Ak model pozostáva z mnohých tried a diagramov, stromový pohľad nám pomáha udržať si prehľad pomocou priečinkov. Tieto sa vytvárajú cez kontextové menu (kliknutie pravým tlačidlom myši na prvok priečinku v stromovom pohľade), kde si vyberieme príslušný príkaz. Prvky môžeme to diagramov vkladať systémom Drag'n Drop (pretiahnuť a pustiť)

### Okno dokumentácie

Okno dokumentácie je malé okno v ľavom dolnom rohu okna Umbrello. Zobrazuje dokumentáciu pre práve aktívny objekt. Okno dokumentácie je veľmi malé, lebo má poskytovať iba krátky prehľad o danom objekte. Kompletná dokumentácia je dostupná prostredníctvom vlastností jednotlivých prvkov.

### Pracovná plocha

Pracovná plocha je hlavnou časťou okna. Tu sa uskutočňuje samotná práca. Používa sa pre zobrazenie a spracovanie diagramov modelu. Pracovná plocha zobrazuje práve aktívny diagram. V danom čase je možné zobraziť len jediný diagram.

## Vytvorenie, načítanie a uloženie modelov

Aby sme mohli pomocou Umbrello vytvoriť niečo rozumné, musíme vytvoriť model, na ktorom budeme pracovať. Počas spustenia programu sa buď načíta naposledy spracovaný model, alebo sa vytvorí prázdny model. Závisí to od nastavení programu. Týmto spôsobom môžeme ihneď začať pracovať.

### Nový model

Pre vytvorenie nového modelu klikneme na položku Nový v menu Súbor alebo na tlačidlo pre nový dokument vo vodorovnom paneli nástrojov. Ak práve pracujeme na nejakom modeli, Umbrello sa prv opýta, či chceme uložiť aktuálny model pred vytvorením nového.

### Uloženie modelu

Model môžeme uložiť kedykoľvek prostredníctvom položky Uložiť z menu Súbor, resp. Stlačením príslušného tlačidla na vodorovnom paneli nástrojov. Ak chceme uložiť model pod iným názvom, vyberieme si položku Uložiť ako... z menu Súbor.

Pre zvýšenie bezpečnosti umožňuje Umbrello ukladať model automaticky po uplynutí určitého časového obdobia. Táto možnosť a časový interval sa dá nastaviť v okne nastavení programu.

### Načítanie modelu

Ak chceme načítať už existujúci model, zvolíme položku Otvoriť z menu Súbor alebo stlačíme príslušné tlačidlo na vodorovnom paneli nástrojov. Naposledy spracované modely sú tiež dostupné prostredníctvom podmenu Otvoriť nedávne v menu Súbor. Týmto spôsobom môžeme otvoriť často používané modely omnoho skôr.

V Umbrello môžeme v danom čase pracovať len na jednom modeli. Ak chceme, aby program načítal iný model a aktuálny model sa od času posledného uloženia zmenil, Umbrello sa spýta, či chceme zmeny uložiť. Tým sa zníži riziko straty dát.

## Úpravy modelu

V Umbrello existujú principiálne dva spôsoby zmeny modelov:

- Elementy upraviť priamo v stromovom pohľade

- Elementy upraviť v diagrame

Prostredníctvom kontextového menu dostupného cez pravé tlačidlo myši môžeme vložiť, odstrániť alebo zmeniť takmer všetky prvky. Ak napríklad klikneme pravým tlačidlom myši na priečinok v stromovom pohľade, môžeme doň vložiť rôzne diagramy, ako aj aktérov, triedy a prípady použitia v závislosti od toho, či je priečinok v logickom pohľade alebo v pohľade prípadov použitia.

Po vložení prvku do modelu môžeme nastaviť jeho vlastnosti prostredníctvom dialógu Vlastnosti. Zobrazíme ho položkou Vlastnosti z kontextového menu príslušného prvku.

Okrem toho môžeme prvky vytvárať a upravovať v diagramoch. Detaily sú v ďalších bodoch tejto príručky.

## Pridať/odobrať diagramy

Model UML pozostáva z prvkov UML a z asociácií medzi prvkami. Model nie je možné vidieť. Na jeho vizualizáciu sa používajú diagramy.

### Vytvorenie diagramu

Pre vloženie nového diagramu si musíme vybrať typ diagramu z podmenu Nový z menu Diagram a zapísať jeho názov. Diagram sa tým vytvorí a bude vybraný ako aktívny diagram v stromovom pohľade.

Pripomíname, že v Umbrello sa kontextové menu používajú veľmi často. Preto diagram môžeme vytvoriť aj kliknutím pravým tlačidlom myši na priečinok v stromovom pohľade. a z podmenu Nový vybrať príslušný typ. V pohľade prípadov použitia môžeme pridať diagramy prípadov použitia, kým v logickom pohľade všetky ostatné typy diagramov.

### Odstránenie diagramu

Ak chceme z modelu odstrániť diagram, musíme ho aktivovať a potom vybrať položku Zmazať z menu Diagram. Tento úkon môžeme tiež vykonať prostredníctvom kontextového menu príslušného diagramu v stromovom pohľade.

Keďže vymazanie diagramu predstavuje významný zásah do modelu a môže spôsobiť stratu údajov, ak ho vyvoláme neúmyselne, preto Umbrello žiada potvrdenie pre vykonanie operácie vymazania. Ak sa raz diagram vymaže a súbor uloží, neexistuje žiadna možnosť nápravy!

### Premenovať diagram

Ak chceme diagram premenovať, urobíme to položkou Premenovať v kontextovom menu diagramu v stromovom pohľade.

Iný spôsob je použiť okno vlastností diagramu, ktoré je dostupné prostredníctvom položky Vlastnosti v kontextovom menu diagramu (ktoré môžeme vyvolať stlačením pravého tlačidla myši). Okrem toho je možné toto okno otvoriť aj dvojitým kliknutím na diagram v stromovom pohľade.

## Upraviť diagramy

Umbrello sa snaží podporovať prácu s diagramami pomocou jednoduchých pravidiel. Následkom toho je v danom diagrame možné použiť len patričné prvky a môžeme vytvoriť len také vzťahy medzi nimi, ktoré majú význam. Pre expertov UML to nebude ani zjavné, avšak pre začiatočníkov je to výborná pomôcka pre vytváranie diagramov podľa štandardu.

Po vytvorení diagramu ho môžeme upravovať. Treba však pritom rozlišovať medzi úpravami diagramu a úpravami modelu, čo môže miasť začiatočníkov. Ako sme už uviedli, diagramy sú istým pohľadom modelu. Ak napríklad vytvoríme triedu v diagrame tried, upravujeme tým diagram aj model. Ak zmeníme farbu triedy alebo inú vlastnosti zobrazenia v diagrame tried, meníme diagram, model však nie.

### Vkladanie prvkov

Jednou z prvých činností po vytvorení diagramu je pridanie prvkov, ako sú triedy, aktéri alebo prípady použitia. Principiálne sú dve možnosti, ako to môžeme urobiť:

- Presunúť existujúce prvky zo stromového pohľadu do diagramu

- Vytvoriť nový prvok prostredníctvom nástrojov v zvislom paneli nástrojov a súčasne ich vložiť do aktívneho diagramu.

Ak chceme do diagramu vložiť prvok, ktorý už existuje v modeli, musíme ho pretiahnuť na príslušné miesto. V diagrame môžeme prvok nástrojom výberu kedykoľvek presunúť.

Druhá možnosť pre vloženie prvku je použiť nástroj zo zvislého panela nástrojov umiestneného na pravej strane okna programu. Pritom sa do modelu tiež vloží daný prvok.

Zvislý panel nástrojov sa štandardne nachádza na pravej strane okna programu, môžeme ho však presunúť na iné miesto alebo ho umiestniť nad ostatné prvky okna ako plávajúci panel. V tomto paneli sú dostupné nástroje zobrazené ako rôzne tlačidlá, pričom sú pre každý typ diagramu iné. Aktívny nástroj sa v paneli zobrazí ako vyvýšený. Pomocou klávesu Shift sa môžeme prepnúť na predtým použiť nástroj. Pomocou klávesu Esc môžeme vybrať nástroj výberu.

Ak zvolíme z panela nástrojov nástroj pre úpravy, napríklad pre vloženie triedy, zmení sa ukazovateľ myši na kríž. Teraz môžeme do diagramu vložiť prvok jediným kliknutím ľavého tlačidla myši. Prvky UML musia mať vždy jedinečné názvy. Ak napríklad existuje v diagrame trieda s názvom TriedaA, nie je možné vytvoriť iné triedu v inom diagrame pod týmto názvom. Ak sa pritom jedná aj o rôzne prvky, aj tieto musia mať rôzne názvy. Ak chceme vložiť rovnaký prvok ešte raz, nástroj vložiť triedu nie je vhodné riešenie. V takom prípade musíme požadovanú triedu pretiahnuť do diagramu zo stromového pohľadu.

### Vymazanie prvkov

Každý prvok môžeme zmazať položkou Zmazať z kontextového menu. Inými slovami: pravým tlačidlom myši klikneme na príslušný prvok a vyberieme príslušnú položku z menu, ktorá sa zobrazí.

Tu je jasný veľký rozdiel medzi vymazaním prvku z modelu a z diagramu. Ak vymažeme prvok z diagramu, vymažeme ho len z daného diagramu. Prvok je však naďalej súčasťou modelu. Ak sa používa v iných diagramoch, tieto diagramy sa nezmenia. Ak však vymažeme prvok v stromovom pohľade, vymažeme prvok z celého modelu. Keďže prvok už modeli neexistuje, vymaže sa zo všetkých diagramov, v ktorých sa používa.

### úpravy prvkov

Väčšinu prvkov UML môžeme upraviť otvorením okna Vlastnosti a vykonaním príslušných zmien. Napríklad pre zmenu objektu ho treba vybrať a zvoliť položku Vlastnosti z kontextového menu (pravé tlačidlo myši). Každý prvok má takýto dialóg, ktorý pozostáva z viacerých listov v závislosti od typu konkrétneho prvku. V prípade niektorých prvkov, napríklad aktérov je možné meniť iba niekoľko parametrov, napríklad názov a dokumentáciu. V prípade iných prvkov (napríklad tried) je však možné nastaviť mnoho vecí, ako sú atribúty a operácie, viditeľnosť a zobrazenie v diagrame (iba operáciu alebo celú signatúru operácie). môžeme tiež nastaviť farbu čiar a výplne pre vizualizáciu triedy v diagrame.

U väčšiny prvkov UML sa tento dialóg vlastností môže vyvolať aj dvojitým kliknutím na príslušný prvok pomocou nástroja výberu (šípka). Výnimkou sú asociácie. Dvojitým kliknutím sa do nich pridá nový kotviaci bod. Dialóg vlastností asociácií môžeme zobraziť prostredníctvom kontextového menu (pravé tlačidlo myši).

Dialóg vlastností môžeme zobraziť prostredníctvom kontextového menu v stromovom pohľade. Tým môžeme nastaviť vlastnosti jednotlivých diagramov, napríklad zobrazenie mriežky.

### úpravy tried

Aj keď sme spôsob úprav vlastností objektov už uviedli v predchádzajúcom bode, teraz si povieme zopár vecí o triedach, lebo sú komplikovanejšie ako ostatné prvky UML.

V dialógu vlastností triedy môžeme nastaviť všetko od farby až po atribúty a operácie.

#### Všeobecné nastavenia tried

List všeobecných nastavení v okne vlastností triedy hovorí za seba. môžeme v ňom nastaviť názov triedy, viditeľnosť, dokumentáciu, atď. Tento list je dostupný vždy.

#### atribúty tried

Na liste vlastností atribútov môžeme do triedy pridať, upraviť a zmazať atribúty. Pre vytvorenie nového atribútu do triedy stlačíme tlačidlo Nový atribút . Pre vymazanie alebo úpravy atribútu vyberieme atribút a stlačíme príslušné tlačidlo. atribúty môžeme v zozname posúvať hore a dolu pomocou šípok. Tento list je tiež dostupný vždy.

#### Nastavenie operácií tried

Podobne, ako na liste nastavení atribútov, na liste nastavení operácií môžeme vložiť, upraviť a odstrániť operácie triedy. Ak vložíme alebo zmeníme nejakú operáciu, robíme to prostredníctvom okna vlastností operácií.

Pre vloženie nového parametra do operácie stlačíme tlačidlo Nový parameter, ktorý otvorí okno vlastností parametrov. Tento list je dostupný vždy.

#### List asociácií triedy

List Asociácie zobrazí všetky asociácie, ktoré sú s triedou v danom diagrame spojené. Dvakrát klikneme na asociáciu a zobrazí sa príslušný dialóg vlastností. Podľa typu asociácie môžeme nastaviť parametre asociácie, ako násobnosť a názov role. Ak nemá vybraná takéto vlastnosti, nie je možné ich meniť a môžeme zmeniť iba dokumentáciu.

Tento list je dostupný, ak vyvoláme zobrazenie vlastností triedy z diagramu. Ak však zobrazenie vlastností vyvoláme zo stromového pohľadu, nie je tento list dostupný.

#### List Zobrazenie

Na liste Zobrazenie môžeme nastaviť, ako sa zobrazí trieda v diagrame. Triedu môžeme napr. zobraziť ako jednoduchý obdĺžnik s názvom. Je to vhodné, ak máme v diagrame mnoho tried. Môžeme však zobraziť aj kompletné triedy s balíkmi, stereotypmi, atribútmi a operáciami so signatúrami a viditeľnosťou.

Podľa požadovaného množstva informácií určíme na tomto liste, čo chceme vidieť. Nastavenia vykonané na tomto liste sú nastavenia zobrazenia pre aktuálny diagram. To znamená, že odstránené operácie sú naďalej súčasťou celého modelu. Tento list je dostupný, ak vyvoláme zobrazenie vlastností triedy z diagramu. Ak však zobrazenie vlastností vyvoláme zo stromového pohľadu, nie je list zobrazenia dostupný z logických dôvodov.

#### List Farby

Na liste Farby môžeme nastaviť farbu čiar a výplne. Tento list je dostupný, ak vyvoláme zobrazenie vlastností triedy z diagramu. Ak však zobrazenie vlastností vyvoláme zo stromového pohľadu, nie je list dostupný z logických dôvodov.

### Asociácie

Asociácie spájajú dva prvky UML. Väčšinou sa definujú medzi triedami, sú však aj asociácie medzi prípadmi použitia a aktérmi.

Pre vytvorenie asociácie si vyberieme príslušný nástroj z panela nástrojov (napríklad obojsmernú asociáciu, zovšeobecnenie, agregáciu, atď.) , klikneme na počiatočný prvok, potom na konečný prvok. Hovoríme tu o dvoch kliknutiach a nie o kliknutí a potiahnutí myšou.

Ak chceme vytvoriť asociáciu, ktorá nie je v súlade so špecifikáciou UML, Umbrello to znemožní a vydá príslušnú správu. Príklad: Existuje zovšeobecnenie z triedy A do B a pokúsime sa vytvoriť zovšeobecnenie z triedy B do A.

Pomocou kliknutia pravým tlačidlom na asociáciu sa objaví menu s položkami pre úpravy asociácie. Pre vymazanie asociácie by sme napríklad použili položku Zmazať z kontextového menu. Pomocou položky Vlastnosti môžeme vyvolať okno vlastností podľa typu asociácie, kde môžeme zmeniť atribúty asociácie, ako sú názov role a násobnosť.

#### Kotviace body

Asociácie sa normálne zobrazujú ako priame čiary medzi dvoma spojenými prvkami. Ak chceme asociáciu ohnúť pre väčšiu názornosť, môžeme tak urobiť vložením kotviacich bodov, čím rozdelíme asociáciu na viacero častí.

Takéto kotviace body môžeme vložiť dvojitým kliknutím na asociáciu v požadovanom mieste. Takto vložený kotviaci bod (zobrazený modrým bodom, ak je asociácia vybraná) môžeme posunúť, ak chceme zmeniť tvar asociácie.

Pre odstránenie kotviaceho bodu musíme naň dvakrát kliknúť ľavým tlačidlom myši.

Pripomíname, že dialóg vlastností vyvoláme cez kontextové menu. Dvojité kliknutie používané u ostatných prvkov vloží spomínaný kotviaci bod.

### Poznámkové štítky a poznámky

Poznámkové štítky a jednoriadkové poznámky sú prvky, ktoré sú dostupné vo všetkých diagramoch. Nemajú žiadnu sémantickú hodnotu pre model, môžu však obsahovať dôležité komentáre a objasniť situáciu, čím sa diagram stáva čitateľnejším.

Pre vytvorenie poznámkového štítku alebo jednoriadkových poznámok si vyberieme príslušný nástroj zo zvislého panela nástrojov a klikneme na diagram v mieste, kam chceme poznámky vložiť. Text môžeme prostredníctvom kontextového menu zmeniť alebo v prípade poznámkových štítkov dvojitým kliknutím na text.

#### Ukotvenie

Pomocou ukotvenia môžeme prvok UML spojiť je poznámkovým štítkom. Ak chceme v poznámkovom štítku uviesť informácie o danej triede, spojíme tento štítok s triedou. Tým je jasné, že prvok sa vzťahuje na príslušný prvok.

Pre vytvorenie ukotvenia medzi poznámkovým štítkom a prvkom UML si vyberieme príslušný nástroj zo zvislého panela nástrojov. Prv klikneme na poznámkový štítok, potom na prvok UML, ktorý máme pripojiť.