# Inštalácia

## Všeobecný návod

Umbrello je možné inštalovať veľmi jednoducho, ak použijeme predkompilovaný balík (.rpm, .deb) pre náš systém. Ak chceme aplikáciu prekompilovať sami alebo pre náš systém neexistuje binárny balík, môžeme si stiahnuť zdroje a potom postupovať podľa pokynov pre inštaláciu zo zdrojového kódu.

Je nám známe, že mnohým užívateľom spôsobuje problémy nainštalovať Umbrello zo zdrojov, a preto sa snažíme poskytnúť množstvo binárnych balíkov pre rôzne systémy/distribúcie, Ak chcete nainštalovať Umbrello z binárneho balíka, vyhľadajte si príslušný balík na domovskej stránke Umbrello. Tu sa ukladajú všetky balíky, ktoré sme vytvorili sami, resp. nám dodali tretie strany.

Ak dokážete vytvoriť balík pre platformu, pre ktorú ešte neexistuje daný balík, prosím, kontaktujte vývojárov, aby sa tento balík mohol zverejniť a tým podporiť ostatných užívateľov!

## Inštalácia z binárnych balíkov

Ak chceme nainštalovať predkompilovaný balík Umbrello, musíme použiť manažér balíkov, ktorý je dodávaný spolu so systémom. Často je možné takýchto manažérov balíkov spustiť priamo z príkazového riadku. Ak napr. chceme nainštalovať balík pre systém Debian (.deb), musíme prejsť do priečinku s príslušným balíkom a zapísať tento príkaz:

    	% dpkg -i umbrello-1.1-i386.deb

V prípade balíka rpm znie príkaz takto:

    	% rpm -i umbrello-1.1-i386.rpm

Pre ostatné platformy pozri dokumentáciu systému.

## Inštalácia zo zdrojového kódu

Ak chceme Umbrello inštalovať priamo zo zdrojov, je dobré, ak si prečítame súbory README a INSTALL, kde sa uvádzajú najnovšie informácie.

Prvým krokom pri inštalácii zo zdrojového kódu je rozbaliť zdroj. Preto prejdeme do priečinku s príslušným archívom a zapíšeme príkaz:

    	%tar -xvzf umbrello-1.1.tar.gz

Tým sa vytvorí nový priečinok, ktorý obsahuje zdrojové súbory.

Ďalší krok je prejsť do tohto priečinku, konfigurovať proces kompilácie a potom ho spustiť. Preto sú v princípe potrebné tieto príkazy:

    	% ./configure --prefix=<cesta_k_základnému_adresáru_KDE>
    	%make

Pri tomto príkaze sa správna cesta k základnému priečinku nastavuje parametrom --prefix. Tým sa zabezpečí to, že Umbrello nájde všetky súbory a knižnice potrebné pre normálnu prevádzku.

Po ukončení procesu kompilácie treba nainštalovať vygenerované súbory. Normálne je preto potrebné mať práva administrátora systému. Pre ich získanie sú potrebné principiálne tieto príkazy:

    	% su

Potom treba zadať heslo systémového administrátora. Aby sme mohli program konečne nainštalovať, zadáme tento príkaz:

    	% make install

## Spustenie programu

Po nainštalovaní programu Umbrello ho môžeme spustiť zapísaním príkazu do príkazového riadku:

    	%umbrello

Program môžeme tiež spustiť z menu KDE. Program je uvedený v podmenu Vývoj ako položka Umbrello UML Modeller.

Hlavné okno Umbrello Hlavné okno Umbrello

Hlavné okno Umbrello